Omuwanguzi w’Ekirabo ssemalabo mu Buyiiya bw’ebiyiiye ebiwandiike. Omuwanguzi ono owa nkumi bbiri abiri mu esatu ye Jon Fosse omuwandiisi mu ggwanga lya Norway. Ono yawandiika emizannyo n’engero ebituusa eddoboozi ly’abo abatasobola kweyogerera. Omulimu gw’ekitongole ekironda omuntu aba asinze buli mwaka si mwangu era guteganya. Empaka z’okuwandiika zino zaatandika mu mwaka gwa lukumi mu lwenda mu gumu, era zibeerawo buli mwaka. Okusunsula kukolebwa olwo ekirabo ne kiweebwa omuwandiisi anywedde mu banne akendo. Omutandisi w’empaka zino, Alfred Nobel obuvunaanyizibwa bw’okulondanga asinze yabukwasa Swedish Academy okulondanga omuyiiya asinze mu banne. Empaka z’okuwandiika zino we zisingira ku mpaka endala kwe kuba nti zino tezikoma mu kutunuulira mutwe gwa kitabo, wabula, beekenneenyeza ddala obuyiiya bw’omuwandiisi. We twogerera baakagaba ebirabo kikumi kkumi na mukaaga ku bawandiisi kikumi mu abiri. Wabula, waliwo emyaka musanvu gyokka empaka zino lwe zitaaliyo.